# TKE Ligako 2023ko denboraldia

TKE Ligako 2023ko denboraldia Eusko Label Ligaren hogeita batgarren denboraldia izan zen. Txapelketa uztailaren 1ean hastekoa zen Coruña hiriko uretan, dena den, lehenengo jardunaldia bertan behera gelditu zen Galiziako kostaldean izan zen denboralearen ondorioz. Hasiera ofiziala, hortaz, egun bat atzeratu zen, uztailaren 2ra, eta Coruña Hiriko VII. Bandera egun bakarrean jokatu zen. Lehiaren amaiera, aldiz, aurreikusitakoa izan zen, irailaren 17an eta Portugaleten. 2023ko denboraldian guztira 19 estropada jokatu ziren. Aurreko denboraldian Eusko Label Ligako garaikurra zortzigarren aldiz irabazi ondoren, Bermeo Urdaibai Arraun Elkartearena izan zen titulua defendatzen saiatu zen trainerua. Lehian Samertolameu elkartu zitzaion, 2022an lehen mailan arraun egiteko txartela lortu zuen elkartea.
Denboraldi honetako txapelduna, nagusitasun osoz, Urdaibai izan zen. TKE Ligaren historian bederatzigarren aldia izan zen Bou Bizkaia ontziko mutilek garaikurra irabazi zutena; guztira, 204 puntu lortu zituzten eta 19 estropadetatik 11tan garaile izan ziren. Gainera, 2007ko denboraldian ezarritako errekorra hautsi zuten eta txapeldunordea 14 puntu gutxiagorekin utzi zuten, hau da, bederatzi ligetan bigarren ontziari atera zioten alderik handiena. Zilarrezko postua, hain zuzen ere, Zierbenarentzat izan zen. Galipoek azken estropadako garaipenari esker lortu zuten Hondarribia aurreratzea; izan ere, bi ontziek 192na puntu lortu bazituzten ere, bizkaitarrek ligan bandera gehiago irabazi zituzten. Ohorezko txanda, bestalde, Donostiarrak osatu zuen. Azkenik, banderei dagokienez, banaketa zabalagoa izan zen; Urdaibaik 10 bandera eraman zituen herrira, Zierbenak 4, Hondarribiak 2, eta Donostiarrak eta Oriok bana.
Sailkapenaren beheko aldean, bestetik, Samertolameu eta Itsasoko Ama arraun elkarteek agur esan behar izan zioten TKE Ligari. Galiziarrak txapelketako kaskarrenak izan ziren: 17 estropadetatik 9tan motelenak izan ziren eta 34 puntu baino ez zituzten eskuratu. Galiziako Traineruen Ligara zuzenean jaisteko txartela, ondorioz, beraien esku gelditu zen. Santurtziarrak, aldiz, azkenaurrekoak izan ziren ligan 48 puntu lortu ostean. Jaitsiera play-offean, baina, ezin izan ziren San Pedro eta Bueu baino azkarrago aritu eta maila galdu zuten.
Azkenik, CaixaBank Patroi Hoberenaren Saria Gorka Aranberrirentzat izan zen lehenbiziko aldiz. Podiuma Ioseba Amunarrizek eta Unax Eizagirrek osatu zuten.

## Partaideak

Guztira, 12 elkartek hartu zuten parte hogeita batgarren denboraldian; horietatik 6 bizkaitarrak ziren, 4 gipuzkoarrak eta 2 galiziarrak. Aurreko denboraldiarekin alderatuz gero, berritasuna Samertolameu elkartearen parte hartzea izan zen, Aresek utzitako postua bete zuena.

## Estropadak

Denboraldi honetan 18 bandera eta 20 estropada izan ziren jokoan, nahiz eta lehena bertan behera gelditu zen Coruñako uretan izan zen denboraleagatik.
* Cidade da Coruña bandera bi jardunalditan jokatzekoa zen, baina lehenengoa bertan behera gelditu zen denboraleagatik. Beraz, bigarren jardunaldiko traineru azkarrenak, Zierbenak, eraman zuen bandera.
* Zarauzko Ikurrina bi jardunalditan jokatu zen; bietan bermeotarrak izan ziren azkarrenak eta zapia etxera eraman zutenak.

## Sailkapena

* Cidade da Coruña bandera bi jardunalditan jokatzekoa zen, baina lehenengoa bertan behera gelditu zen denboraleagatik. Beraz, bigarren jardunaldiko traineru azkarrenak, Zierbenak, eraman zuen bandera.
* Kaikuk 3 segundoko zigorra jaso zuen Santurtziren kalean traba egiteagatik.
* Epaileek Santurtzi Hondarribiko Banderatik kanporatu zuten Kaikuren kalea hartu eta Sestaoko traineruaren arraunekin hainbat aldiz talka egin ostean. Irteeran, gainera, Soterako mutilek 3 segundoko zigorra jasoa zuten aldez aurretik arraunean hasteagatik.
* Zarauzko Ikurrina bi jardunalditan jokatu zen; bietan bermeotarrak izan ziren azkarrenak eta zapia etxera eraman zutenak.
* Zierbena izan zen 2023ko denboraldiko txapeldunordea Hondarribiak baino bi bandera gehiago irabazi zituelako.

### Jaitsiera/Igoera play-offa

Jaitsiera/Igoera play-offean bost ontzik hartu zuten parte: TKE Ligako denboraldia 11. postuan amaitu zuen elkarteak, Santurtzik; KAE Ligako bi traineru azkarrenek, San Pedrok eta Lapurdik; eta Galiziako Traineruen Ligako lehenengo bi traineruek, Aresek eta Bueuk. Bostetik bik baino ez zuten lortu 2024ko denboraldian parte hartzeko txartela: San Pedrok eta Bueuk.
* Bueuko mutilen ontziak Lapurdikoenak baino azkarrago osatu zuen kanporaketa; 40:20:72 behar izan zuten galiziarrek eta 40:23:34 lapurtarrek.
* Arestarrek santurtziarrek baino bi segundo gehiago behar izan zituzten bi estropadak bukatzeko; 40:28:62 galiziarrek eta 40:26:24 bizkaitarrek.

## Patroi Hoberenaren saria

| Postua | Patroia | Arraun Taldea | Puntuak |
| 1 | Gorka Aranberri | Urdaibai | 138 |
| 2 | Ioseba Amunarriz | Hondarribia | 118 |
| 3 | Unax Eizagirre | Getaria | 99 |
| 4 | Ander Etxegoien | Orio | 96 |
| 5 | Cristian Garma | Santurtzi | 92 |

## Erreferentziak

* 1 2 3 «Bertan behera gelditu dira Euskotren eta Eusko Label ligako lehen jardunaldiak» Berria (Noiz kontsultatua: 2023.07.01).
* 1 2 3 4 5 6 7 8 9 10 11 "2023ko egutegia eta emaitzak". Eusko Label Liga. 2024.01.26
* 1 2 3 «Urdaibaik irabazi du Eusko Label liga ere» Berria (Noiz kontsultatua: 2022.10.07).
* 1 2 3 «Eman du eman beharrekoa» Berria (Noiz kontsultatua: 2023.09.19).
* ↑ «Zierbenak irabazi du Portugaleteko Bandera, eta sailkapeneko bigarren postua bereganatu du» Eitb (Noiz kontsultatua: 2023.09.19).
* ↑ «Gorka Aranberri, Urdaibaiko patroia, denporaldiko patroirik onena» Bizkaia irratia (Noiz kontsultatua: 2023.10.06).
* 1 2 «Urdaibaik erakustaldia emanda irabazi du Zarauzko Ikurrina» Berria (Noiz kontsultatua: 2023.08.27).
* ↑ "Santurtziko XLIV. Ikurriña-Emaitzak". Eusko Label Liga. 2023.07.31
* ↑ «Santurtzi, Hondarribiko Banderatik kanporatuta Kaikuren kalea hartu eta arraunekin talka egin ostean» Eitb.eus (Noiz kontsultatua: 2023.08.05).
* ↑ «San Pedro eta Bueu Eusko Label ligan lehiatuko dira datorren denboraldian» Berria (Noiz kontsultatua: 2023.09.17).

## Ikus, gainera

* TKE Liga
* KAE Ligako 2023ko denboraldia
* GT Ligako 2023ko denboraldia

## Kanpo estekak

* TKE Ligaren webgunea